recursal/SuperWikiNEXT-32B huggingface dataset:
קוקייה אזמרגדית נקבה
**קוקייה אִזְמַרְגָּדִית** (שם מדעי: ***Chrysococcyx klaas***) היא מין עוף ממשפחת הקוקייתיים, שבית גידולו באזורים המיוערים של אפריקה שמדרום לסהרה.

שם המין
-------

השם העברי "קוקייה אזמרגדית" משקף את הכתמים הירוקים כעין אבן הברקת (אזמרגד) שעל גוף הזכר. השם המדעי *Chrysococcyx klaas* ניתן על ידי החוקר הצרפתי פרנסואה לה-וילון (François Levaillant) על שם משרתו בן לשבט הקויקוי. לה-וילון היה הביולוג הקולוניאלי היחיד שהעניק שמות למיני עופות על שם אנשים מהאוכלוסייה המקומית.

תפוצה
-----

המין מצוי ברחבי אפריקה שמדרום לסהרה מלבד באזורים צחיחים במיוחד.

תיאור
-----

אורך גוף הקוקייה האזמרגדית 16–18 סנטימטרים. למין דו-צורתיות זוויגית. לזכר אזורים בגוף בצבע ירוק מבריק עם חלק תחתי לבן. לנקבה גוף בצבע חום-ברונזה, נוצות כנפיים עם כתמים ירקרקים, וחלק תחתי לבן מפוספס עדין.
לזכרים ולנקבות כתם מעל העין מאחור.

רבייה
-----

הטלת הביצים מתרחשת בחודשים ספטמבר עד אפריל, ושיאה בין אוקטובר לדצמבר. לעיתים מאוחר יותר באזורים צחיחים יחסית. עשויה להתחיל אף מיולי באזורים הדרום-מערביים של פרובינציית כף התקווה הטובה. כמו מיני קוקיות דומים הקוקייה האזמרגדית היא טפילת תטולה. היא מטילה את ביציה בקינים של מגוון עופות כאשר מיני החטפיתיים והצופיתיים נפוצים במיוחד.

קישורים חיצוניים
----------------

ויקישיתוף מדיה וקבצים בנושא **קוקייה אזמרגדית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  קוקייה אזמרגדית באתר הרשימה האדומה של IUCN
2. ↑  Beolens, B.; Watkins, M. (2004). *Whose Bird?: Common Bird Names and the People They Commemorate*. Yale University Press. ISBN 978-0-300-10359-5.
3. 1 2  Harrison, J. A.; Cherry, M. (1997). "Klaas's cuckoo". The atlas of southern African birds (PDF). 1. Johannesburg: BirdLife South Africa. pp. 708–709
**עופר סלע** (נולד ב-18 באפריל 1959), שימש כמנכ"ל הסינפונייטה הישראלית באר שבע משנת 2005 ועד שנת 2017 ומאז מכהן כמנכ"ל התזמורת הסימפונית הישראלית ראשון לציון.
לאחר התפטרותה של מטי צרפתי הרכבי בנובמבר 2022, מונה סלע כמ"מ ראש המועצה האזורית יואב, עד 16 במאי 2023.

ביוגרפיה
--------

בשנים 1982–1991 עסק סלע בהוראה וחינוך בבית הספר התיכון צפית בכפר מנחם ושימש כיושב ראש הוועד המנהל של בית הספר. בשנים 1993–1999 כיהן כמנהל עסקי של קיבוץ שדה יואב. בשנת 1999 מונה למנכ"ל אתר הספא חמי יואב ושימש בתפקיד במשך 6 שנים.

בשנת 2005 התחיל סלע את תפקידו כמנכ"ל הסינפונייטה הישראלית באר שבע.

עם כינונה של הכנסת ה-25 ב-15 בנובמבר 2022 פקעה כהונתה של מטי צרפתי הרכבי כראש מועצה אזורית יואב, וסלע החל לכהן בראש המועצה כממלא מקום עד לכניסתו לתפקיד של נתי לרנר שנבחר לתפקיד בסיבוב שני שב-16 במאי 2023.

חייו האישיים
------------

סלע חבר קיבוץ שדה יואב, נשוי לסיגל ואב לשניים. מזה 25 שנה משמש בהתנדבות כסגן וממלא מקום ראש מועצה אזורית יואב וכממונה על החינוך במועצה. בעבר שימש כיושב ראש הוועד המנהל בבית הספר מבואות הנגב בקיבוץ שובל.

קישורים חיצוניים
----------------

* עופר סלע נבחר לתפקיד מנכ"ל התזמורת הסימפונית הישראלית ראשון לציון, באתר לוקאל

הערות שוליים
------------

1. ↑  בן שיף, מנכ"ל הסינפונייטה עופר סלע מסיים את תפקידו, באתר באר שבענט 25 במאי 2017
**QAM** ‏(Quadrature Amplitude Modulation) היא שיטת אפנון, שבה מידע מיוצג על ידי שינויים במשרעת ובמופע של הגל הנושא יחדיו. ניתן לתאר זאת באופן שקול
כאפנון משרעת של שני גלים נושאים, אשר הפרש הפאזה ביניהם 90°. רכיב אחד נקרא In-Phase ‏(I), והשני Quadrature ‏(Q):

{\displaystyle s(t)=I(t)\cos(2\pi ft)-Q(t)\sin(2\pi ft)}
בשל היותם אורתוגונליים, ניתנים הרכיבים לקליטה בנפרד, אך על המקלט להיות מסונכרן עם המופע של הגל המשודר. תיאום זה מתבצע על ידי שידור גל מחווה, או גל תת-נושא.

QAM אנלוגי משמש לשידור שני רכיבי הצבע לטלוויזיה בשיטות PAL ו-NTSC. בתחילת כול שורה משודר אות סנכרון צבע (Colorburst). האנטי-מחיקון פעל לשחזור אות זה במופע הנכון.

QAM דיגיטלי
-----------

דיאגרמת קונסטלציה 16-QAM בקוד גריי
קונסטלציית 16-APSK. שימוש בשתי אמפליטודות לעומת שלוש לעיל
ב-QAM דיגיטלי האפננים I ו-Q מקבלים ערכים בדידים. הצירופים האפשריים נקבעים מראש, ומתוארים בתרשים קונסטלציה. כל נקודה בתרשים ממופה לסמל (Symbol), המעביר מספר ביטים בהתאם לגודל הקונסטלציה.

אפנוני PSK ו-APSK הם מקרים פרטיים של QAM עם קונסטלציה מעגלית. 

נפוץ השימוש בקונסטלציות בעלות 2k נקודות המסודרות כשריג ריבועי, או מלבני (כאשר k אי-זוגי), וזו הכוונה במונחים כמו  16-QAM 64-QAM 256-QAM ללא תיאור נוסף. סידור זה נוח מבחינה טכנית לשידור ופענוח כשני אותות PAM (אפנון משרעת הדופק), אך הוא אינו ממצה את קיבולת ערוץ התקשורת לפי חוק שאנון-הארטלי.

קישורים חיצוניים
----------------

ויקישיתוף מדיה וקבצים בנושא **QAM** בוויקישיתוף

הערות שוליים
------------

1. ↑  {\displaystyle s(t)=A(t)\cos(2\pi ft+\phi (t))}
  
כאשר:  

{\displaystyle A(t)\equiv {\sqrt {I(t)^{2}+Q(t)^{2}}};\cos \phi (t)\equiv {\frac {I(t)}{A(t)}};\sin \phi (t)\equiv {\frac {Q(t)}{A(t)}}}
**בריאן ביילי** (באנגלית: **Brian Bailey**; נולד ב-16 בנובמבר 1974), ידוע בשם הבמה שלו, **היטמן** (**Hittman**), הוא ראפר מן החוף המערבי, כותב שירים ומפיק מלוס אנג'לס שבקליפורניה. היטמן היה חתום בחברת התקליטים אפטרמת' אנטרטיינמנט של ד"ר דרה משנת 1998. הוא הופיע כאורח בתשעה משירי  האלבום "2001" של ד"ר דרה, והוא האמן שמתארח בשירים הרבים ביותר באלבום. בחברת התקליטים של ד"ר דרה לא הצליח להוציא את אלבומו, עד מהרה עזב, כמו אמנים אחרים באותו הזמן, כמו ראקים, את חברת התקליטים אפטרמת'.

בשנת 2000 הוציא את הסינגל הפופולרי ביותר שלו, "Last Dayz", שהופיע ב-B-side של הסינגל "Forgot About Dre" של ד"ר דרה. בקליפ לשיר, "Last Dayz" של היטמן מקבל דקה משלו בסוף. לאחר שעזב את אפטרמת', הוא הוציא את האלבום שנועד לצאת בה - "Hittmanic Verses", בחברת התקליטים סיק ביי רקורדס (Sick Bay Records) ב-2005. לעיתים רחוקות הוא המשיך להופיע בשירים כאורח. הוא הפיק שירים, כמו "Progression" מהאלבום "The Golden Age" של דיזי רייט.

דיסקוגרפיה
----------

### אלבומים

* Hittmanic Verses‏ (2005)
* Big Hitt Rising‏ (2008)

קישורים חיצוניים
----------------

* היטמן, באתר AllMusic (באנגלית)
* היטמן, באתר MusicBrainz (באנגלית)
* היטמן, באתר Discogs (באנגלית)

הערות שוליים
------------

1. ↑  Allhiphop.com - "Dr. Dre’s Former Protégé Hittman Gives His Opinion On Why Artists Didn’t Succeed On Aftermath"
2. ↑  West Coast Network - Hittman Interview
3. ↑  Forgot About Dre Music Video on YouTube featuring Eminem and Hittman

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2013088630
* MusicBrainz: fb92ed16-0b0d-409b-99d3-f939422fda07
* NKC: xx0178206
* VIAF: 305204510
* WorldCat: lccn-no2013088630

 |
עופר קורנפלד
**עופר קורנפלד** (נולד בשנת 1963) הוא יזם היי-טק ופעיל פוליטי ישראלי.

ביוגרפיה
--------

קורנפלד נולד בקריית אתא והוא בוגר בית הספר התיכון המקיף העירוני ע"ש רוגוזין במגמת אלקטרוניקה. שימש חניך ומדריך בקן המקומי של "השומר הצעיר". לאחר לימודי התיכון למד הנדסת תוכנה בטכניון במסגרת העתודה האקדמית ושירת כמהנדס תוכנה בחיל האוויר.

בשנת 1995 ייסד את "גאיה תעשיות תוכנה" שעסקה בשירותים מתקדמים לנודדים (Roamers) המשתמשים בטלפון סלולרי. בשנת 2000 נמכרה "גאיה" ל"קומברס" בכ-120 מיליון ש"ח. עם מכירת החברה עזב את עולם ההיי-טק והעסקים ועבר לעסוק בפוליטיקה.

בשנת 2002 הקים קורנפלד את תנועת "עבודה חדשה", בתוך מפלגת העבודה, שניסתה לפקוד אנשים שלא היו מעורבים במפלגת העבודה על מנת לשנות את התוכן, ההנהגה והתדמית של המערכת הפוליטית ולהפוך את העבודה לאלטרנטיבה אטרקטיבית לשלטון. קורנפלד התמודד בפריימריז לרשימת מפלגת העבודה לכנסת ה-16 וזכה במקום ה-47 (הלא ריאלי) ברשימה לכנסת. בעת ההתמודדות על ראשות מפלגת העבודה בשנת 2005 תמך בעמיר פרץ, והיה אחד מהאנשים שאותם הבליט פרץ על מנת להוכיח שקיימת תמיכה בו גם בעולם העסקי. הוא התמודד על מקום ברשימת העבודה לכנסת ה-17, ונבחר למקום ה-43 הלא ריאלי. ברשימת המפלגה בבחירות לכנסת התשע עשרה הוצב קורנפלד במקום ה-22, ובבחירות לכנסת ה-24 הוצב במקום ה-56 ברשימת העבודה.

בשנת 2011 שימש קורנפלד בהתנדבות כראש מטה הבחירות של ח"כ שלי יחימוביץ' לראשות מפלגת העבודה. לאחר ניצחונה של יחימוביץ' הוא שימש בהתנדבות כראש המטה של יו"ר העבודה.

קורנפלד הוא חבר הנהלת "בית נועם" לטיפול באלימות במשפחה. החל מ-2006 הוא יו"ר מרכז "הוויה" ועורך טקסי חתונה יהודיים-חילוניים.

בשנת תשע"ה קיבל תואר ד"ר בכלכלה מטעם אוניברסיטת תל אביב.

נשוי לאורית ואב לשני ילדים. מתגורר ברמת גן.

קישורים חיצוניים
----------------

* עופר קורנפלד, ברשת החברתית פייסבוק

הערות שוליים
------------

1. 1 2  סיפור אישי, באתר האינטרנט האישי של קורנפלד
2. ↑  רשימת מקבלי התואר "ד"ר לפילוסופיה" בטקס תשע"ד, באתר אוניברסיטת תל אביב - קורנפלד מס' 275 ברשימה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007366009005171
* VIAF: 42151963682000312005
* WorldCat: viaf-42151963682000312005

 |
**טיסה 706 של אייר וייטנאם** נחטפה ב-15 בספטמבר 1974 לאחר המראתה מנמל התעופה של העיר דה נאנג בדרום וייטנאם. האירוע הסתיים בהתרסקות המטוס ליד העיר פאן ראנג, תוך הריגת כל 75 יושבי המטוס.

המטוס מדגם בואינג 727-121C המריא מדה נאנג בדרכו לסייגון בירת דרום וייטנאם בשעה 02:12 כשעליו 67 נוסעים ושמונה אנשי צוות. 18 דקות לאחר ההמראה הודיע צוות הטיסה לבקרה האווירית בסייגון כי המטוס נחטף על ידי חוטף בודד, שהיה חמוש בשני רימוני יד. התברר כי החוטף הוא ריינג'ר מצבא דרום וייטנאם בשם לה דוק טאן. הוא הורד זה מקרוב מדרגת סרן לדרגת סגן לאחר שגנב שתי מכוניות בדה נאנג. הוא פילס את דרכו אל המטוס בערמה דרך מחסומי הביטחון בנמל התעופה.

החוטף דרש שהמטוס יטוס לעיר האנוי שבצפון וייטנאם. למרות זאת פנה המטוס דרומה והגיע לשדה התעופה של העיר פאן ראנג, כ-400 קילומטרים מדרום לדה נאנג. המטוס התקרב לנחיתה בשדה, אך הטייס הפסיק את תהליך הנחיתה. אז פנה המטוס שמאלה ונסק לגובה של 300 מטרים. לאחר מכן צלל המטוס אל הקרקע והתרסק.

סיבת ההתרסקות לא הובררה, אך משערים שהחוטף פוצץ את רימוני היד שהיו ברשותו לאחר שהבין שהטייסים לא צייתו להוראותיו.

כחצי שנה לאחר החטיפה, באפריל 1975, חדלה חברת אייר וייטנאם להתקיים לאחר נפילת סייגון וכיבוש דרום וייטנאם על ידי צבא צפון וייטנאם.

קישורים חיצוניים
----------------

* תיאור האירוע, באתר Aviation Safety Network
**דימיטריה פאפאזוגלו** (ברומנית: **Dimitrie Papazoglu**;‏ 28 במרץ 1811 - 2 באוגוסט 1892) היה בויאר ואיש צבא רומני (הגיע לדרגת לוטננט-קולונל), היסטוריון וגאוגרף.

שם המשפחה פאפאזוגלו בא ממקור יווני ומשמעו זה "בן של כומר".

פאפאזוגלו נולד בבוקרשט, אז בירת נסיכות ולאכיה, במשפחת בויארים. במסגרת פעילותו בצבא השתתף בדיכוי מהומות הבולגרים בבראילה בשנים 1841 - 1843, לקח חלק במהפכת 1848 ולקח חלק בכיבוי השריפה הגדולה בבוקרשט. בשנת 1855 פרש מהצבא בדרגת מאיור, אך בשנת 1884, כשצבא רומניה עבר ארגון מחדש, קודם לדרגת לוטננט קולונל.

פאפאזוגלו עסק רבות בהיסטוריה ובמיוחד בהיסטוריה של העיר בוקרשט. הוא עסק גם בארכאולוגיה, היה קומיסר של משרד ההדרכה וארגן מוזיאון, שבו הציג את ממצאיו.

הפרסומים שלו
------------

* 1859 ‏ Harta generală a României (המפה הכללית של רומניה)
* 1864 ‏ Atlasul geografic și statistic al României (האטלס הגאוגרפי והסטטיסטי של רומניה)
* 1891 ‏ Istoria fondărei orașului București (ההיסטוריה של ייסוד העיר בוקרשט)

קישורים חיצוניים
----------------

ויקישיתוף מדיה וקבצים בנושא **דימיטריה פאפאזוגלו** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16255688g (data)
* ISNI: 0000 0001 1063 7687
* LCCN: no2007033428
* NKC: jx20060505004
* VIAF: 56385846
* WorldCat: lccn-no2007033428

 |
**Pycharm** (**פַיְצַ'ארְם**) היא סביבת פיתוח משולבת לפיתוח תוכנות בעיקר בשפת פייתון, אשר פותחה על ידי תאגיד התוכנה הצ'כי JetBrains. היא כתובה ב-Java ובפייתון, והגרסה היציבה הראשונה שלה יצאה בפברואר 2010. הסביבה מספקת שירותים כגון ניתוח קוד, דיבוג קוד גרפי ותומכת בתכנות בסביבת אינטרנט באמצעות פלטפורמת הפיתוח Django, וכן ב-Data Science באמצעות סביבת הפיתוח Anaconda.

Pycharm פועלת בגרסאות מסוימות של מספר מערכות הפעלה: Microsoft Windows ,macOS ו-Linux.

ל-Pycharm ישנה גרסה חינמית לקהילה (Community Edition), אשר יוצאת תחת רישיון Apache (רישיון המאפשר למשתמשים לעשות ולשנות את התוכנה כרצונם), וגרסה מקצועית (Professional Edition) בעלת פיצ'רים נוספים אשר מוגנים ברישיון פרטי (Proprietary) אשר הופך אותם לקוד סגור (Closed Source).

Pycharm מבוסס בחלקו על סביבת הפיתוח המשולבת IntelliJ IDEA (שנוצרה גם היא על ידי JetBrains) לפיתוח בעיקר בשפות Scala, Java ו-Kotlin (לפיתוח באנדרואיד).

היסטוריה
--------

גרסת הבטא שוחררה ביולי 2010, כשגרסה 1.0 הגיעה 3 חודשים לאחר מכן.  

גרסה 2.0 שוחררה ב-13 בדצמבר 2011, גרסה 3.0 ב-24 בספטמבר 2013, גרסה 4.0 ב-19 בנובמבר 2014.  

החל משנת 2016 הגרסאות ממסופרות ע"פ שנת השחרור (הגרסה האחרונה למשל נכון לשנת 2021 היא 2021.2).  

PyCharm Community Edition, גרסת הקוד הפתוח של PyCharm, הפכה לזמינה ב-22 באוקטובר 2013.

פיצ'רים
-------

* סיוע וניתוח קוד סטטי, השלמת קוד אוטומטית ותיקונים מהירים.
* ניווט בפרויקט וקוד: תצוגות פרויקט מיוחדות, תצוגות מבנה קבצים וקפיצה מהירה בין קבצים, מחלקות, שיטות ושימושים
* רפקטור בפייתון: כולל שינוי שמות, שיטת חילוץ, הצגת משתנה, הצגת קבוע, משיכה למעלה, דחיפה כלפי מטה ואחרים
* תמיכה במסגרות אתרים: Django, web2py ו- Flask (מהדורה מקצועית בלבד)
* איתור באגים משולב של פייתון
* בדיקת יחידות משולבת, עם בדיקת כיסוי קוד
* פיתוח פיתון של Google App Engine (מהדורה מקצועית בלבד)
* שילוב בקרת גרסאות: ממשק משתמש מאוחד עבור Mercurial, Git, Subversion, ‏Perforce (אנ') ו- CVS עם רשימות שינויים ומיזוג
* תמיכה בכלים מדעיים כמו matplotlib, numpy ו- scipy (מהדורה מקצועית בלבד)

רישיונות
--------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.

ראו גם
------

* סביבת פיתוח משולבת
* פייתון
* ג'אנגו (פלטפורמת פיתוח)
* IntelliJ IDEA

קישורים חיצוניים
----------------

ויקישיתוף מדיה וקבצים בנושא **Pycharm** בוויקישיתוף
* אתר האינטרנט הרשמי של Pycharm
* Pycharm, ברשת החברתית טוויטר

הערות שוליים
------------

1. ↑  "Full-stack Web Development - Features | PyCharm". *JetBrains* (באנגלית). נבדק ב-2020-01-02.
**אנרי השמן** (בבסקית: **Henrike I.a, Gizena**, בצרפתית: **Henri le Gros**, בספרדית: **Enrique el Gordo**; בערך 1244 – 22 ביולי 1274) היה מלך נווארה (בתור **אנרי הראשון**) ורוזן שמפאן ובריי (בתור **אנרי השלישי**) משנת 1270 ועד מותו.

ביוגרפיה
--------

### ראשית חייו

אנרי היה בנם הצעיר של תאובלד הראשון, מלך נווארה ומרגרט מבורבון, מלכת נווארה. בתקופת שלטונו של אחיו הבכור חסר הילדים תאובלד השני הוא החזיק כעוצר במהלך רבים מהיעדרויותיו הרבות של תאובלד. בשנת 1269 התחתן אנרי עם בלאנש מארטואה, בתו של אחיו של לואי התשיעי, מלך צרפת, רובר הראשון, רוזן ארטואה.

### שלטונו

 שלט האצולה
אנרי הוכר כיורש בתקופת שלטונו של אחיו, ועלה לכס המלכות של ממלכת נווארה ורוזנות שמפאן עם מותו של תאובלד השני בדצמבר 1270. אולם מינויו של אנרי הראשון בפמפלונה לא התרחש עד השנה שלאחר מכן, ב-1 במרץ 1271, והכתרתו נדחתה עד מאי 1273. המעשה הראשון שלו היה השבעה לקיים את הפוארוס של נווארה ואז נשבע אמונים לפיליפ השלישי, מלך צרפת על שמפאן.

אנרי הגיע לכס המלכות בשיאה של פריחה כלכלית בנווארה שלא התרחשה במקומות אחרים באיבריה בקצב כה גדול. אבל על ידי חוזה פריז (1259), לאנגלים הועברו זכויות בגסקוניה, שלמעשה ניתקו את הגישה של נווארה לאוקיינוס (שכן צרפת, בעלת בריתה של נווארה, הייתה מסוכסכת עם אנגליה). אנרי איפשר לבורג נווארריה בפמפלונה להתנתק מהאיחוד של סן סרנין וסן ניקולאס, שבוצע ב-1266. הוא גם העניק זכויות יתר לעיירות אסטלה, לוס ארקוס וויאנה, וטיפח צמיחה עירונית. יחסיו עם האצולה היו, ככלל, ידידותיים, אם כי הוא היה מוכן לשמור על שלום ממלכתו כמעט בכל מחיר.

אנרי ביקש בתחילה לכבוש מחדש שטח שאבד לקסטיליה על ידי סיוע למרד של אחיו של אלפונסו העשירי, מלך קסטיליה, פליפה ב-1270. בסופו של דבר הוא סירב, והעדיף לכונן ברית עם קסטיליה באמצעות נישואי בנו תיאובלד לבתו של אלפונסו העשירי ויולנטה בספטמבר 1272. הדבר נכשל עם מותו של תיאובלד הצעיר לאחר שנפל משינות בטירת אסטלה בשנת 1273.

### מותו

אנרי לא האריך ימים לאחר בנו. הוא נחנק, לפי הדיווחים שהתקבלו בדרך כלל, מהשומן שלו. הילדה הלגיטימית היחידה שלו, בת בת שנה בשם ז'אן, עלתה לשלטון אחריו תחת העוצרות של אמה בלאנש. נישואיה של ז'אן בשנת 1284 לפיליפ הרביעי, מלך צרפת לעתיד, איחדו את הכתר של נווארה לזה של צרפת והעבירו את שמפאן לנחלת המלוכה הצרפתית.

קישורים חיצוניים
----------------

ויקישיתוף מדיה וקבצים בנושא **אנרי הראשון, מלך נווארה** בוויקישיתוף
* אנרי הראשון, מלך נווארה, באתר "Find a Grave" (באנגלית)
* אנרי הראשון, מלך נווארה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16244799z (data)
* ISNI: 0000 0003 7463 3794
* SUDOC: 150036450
* VIAF: 159849958
* WorldCat: viaf-159849958

 |
רבי **משה יחיאל אלימלך רבינוביץ** (תרנ"ה, 1895 - כ"ז בסיוון תש"א, 22 ביוני 1941) היה האדמו"ר מלברטוב מגזע ביאלא. נרצח בשואה.

תולדותיו
--------

נולד בפרצובה לרבי נתן דוד מפרצובה וללאה בתו של רבי יחיאל יעקב מקוזניץ. בשנת תרע"ב התחתן עם חיה מרים בת דודו רבי ישראל מגרודז'יסק. נולדו להם שלושה ילדים: יצחק, חיים ורייזל (נרצחה בשואה בגיל 8).

בז' בשבט תר"צ נפטר אביו בעיר שדליץ. רבי משה יחיאל מונה תחתיו לאדמו"ר ועבר לגור בלברטוב.

למרות היותו בן אחר בן לאדמו"רי בית פשיסחא, מנהגיו היו בנוסח בית קוז'ניץ. בשנה הראשונה להנהגתו האריך בטישים ובתורות. לאחר כשנה שינה את הנהגתו ומאז לא היו לו זמנים קבועים לעריכת שולחנות, הוא לא ערך מדי שבת ולפעמים ערך גם באמצע השבוע. אפילו לסעודה שלישית היה מאחר מאוד לפעמים ולפעמים נכנס בחורף לטיש מספר שעות לאחר יציאת השבת.

על חסידיו נמנה רבי אברהם שמעון הלוי אנגל-הורוביץ ('רבי שימעלע זשעליחאווער') משגיח ישיבת חכמי לובלין שהיה מבוגר ממנו בעשרים שנה. הוא שלח בחורים מהישיבה לרבי מלברטוב ונסע אליו בעצמו.

לקריאה נוספת
------------

* מנדל פייקאז', **חסידות פולין : מגמות רעיוניות בין שתי המלחמות ובגזרות ת"ש-תש"ה ("השואה")**, מוסד ביאליק, ירושלים תש"ן, עמ' 120–121
* הרב ד"ר יצחק אלפסי, **החסידות מדור לדור : חלק ראשון - מהבעש"ט ועד לדור החמישי**, "מכון דעת יוסף", ירושלים תשנ"ה, עמ' 297
* הרב ד"ר אלפסי (עורך: ד"ר יצחק רפאל), **אנציקלופדיה לחסידות : אישים : כרך שלישי (אותיות כ-ת)**, מוסד הרב קוק, ירושלים תשס"ה (2004) עמ' שנ"ב
* אוי לאלו שמלבינים פני אדם ואומרים שדורשים בכבוד שמים, מאת רבי משה יחיאל אלימלך רבינוביץ הי"ד, אתר **תורתך לא שכחתי**.

קישורים חיצוניים
----------------

* משה יחיאל אלימלך בן נתן דוד רבינוביץ (1895 בערך-1941), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312978705171
* LCCN: n88177347
* VIAF: 75411336
* WorldCat (עם VIAF): 75411336

 |
**קורס מפקדי טנקים** (בראשי תיבות: **קמ"ט**) הוא הקורס המכשיר לוחמי שריון לפקד על טנק בחיל השריון. משכו כארבעה חודשים, בהם לומדים ומתרגלים החיילים את הטכניקות והמיומנויות הנדרשות לפיקוד והפעלת צוות טנק.

סיכת מפקד טנק

### מבנה הקורס

הקורס מתקיים אחת לארבעה חודשים בגדוד 196 במחנה שיזפון. אל הקורס מגיעים חיילים מכל חטיבות השריון (לחטיבה 7 פלוגת כנרת, לחטיבה 401 פלוגת חוד אלון ולחטיבה 188 פלוגת להב) לאחר שסיימו את מסלול ההכשרה כאיש צוות טנק. הקורס נחשב לאחד היקרים בצה"ל בשל עלויות הפעלת הטנקים והתחמושת הרבה הנורית בו.

בקורס השריונר (שכבר מוכשר באחד המקצועות נהג/טען/תותחן) לומד את שאר מקצועות הלוחם הקיימים בטנק, ואת תפקיד מפקד הטנק ומתמקצע גם בשליטה, ניווט והערכת המצב. על חניכי הקורס מפקדים סמלים וקצינים המכונים גננים. הקמ"ט הוא בין הקורסים היוקרתיים בצה"ל לדרגת הסמל ומפקד כיתה. 
בסיום הקורס יזכה חניך הקמ"ט בסיכת המט"ק (מפקד הטנק). לאחר מכן ישובצו המפקדים לארבע מסלולי המשך: פיקוד במסלול הכשרה (מפקדים בטירונות או בצמ"פ), פיקוד בפלוגות המבצעיות בגדודי החטיבה, החיילים המצטיינים מקבלים את ההזדמנות לצאת ל**קורס קציני שריון** (**קק"ש**) או להישאר כ"גננים"-מדריכים בקמ"ט למשך שני מחזורים, ולאחר מכן לצאת לקק"ש.

הערות שוליים
------------

1. ↑  מסלול הקבלה וההכשרה בחטיבה 401, באתר www.idf.il
**משה יוסף כהן** (1897 בקירוב - 12 במרץ 1964) היה אמן הדפס ישראלי.

ביוגרפיה
--------

משה כהן, בן אברהם הכהן, נולד בשנת 1897 בקירוב באימפריה הרוסית. בשנות ה-20 של המאה ה-20 עלה לארץ-ישראל והתיישב בירושלים, שם שימש כעובד ב"דפוס גרפיקה" של מאיר גור אריה וזאב רבן, שהוקם בחסות בצלאל, בית מדרש לאמנות ולמלאכות-אמנות ופעל עד לשנת 1930 וכן כדפס-אמן אצל אבל פן. בשנת 1939 יצר איורים עבור הספר "מאה פלא ופלא: מבחר פלאי מדע, להטים ושעשועים לילד ולנער" שנערך בידי אברהם אבן שושן. ב-16 בינואר 1948 נפל בנו היחיד אלכסנדר-יהודה, שצורף לפלוגת הל"ה, בקרב ליד הכפר צוריף. רעייתו, נחמה כהן, נפטרה ב-16 ביולי 1948 לאחר מחלה ארוכה ונקברה בהר המנוחות בירושלים. בשנת 1949 הוציא כהן לאור הגדה של פסח לזכר בנו. הגדה זו לוותה באיורים שיצר ויצאה במספר מהדורות.

על פי גדעון עפרת, כהן שימש, החל משנת 1940, כאחראי על סדנת הדפס-האבן של "בצלאל החדש" וכמורה בתחום זה. הוא לימד בבית הספר עד עד לשנת 1960. במקביל הועסק גם ב"מפעל השכפול" של האוניברסיטה העברית. בשנת 1955 בקירוב הקים את הסדנה לדפוס-אבן בכפר האמנים עין הוד. הוא אף עבר להתגורר שם באופן חלקי. ב-1955 גם הדפיס הדפסי-אבן של אביגדור אריכא, ששובצו במהדורה של הסיפור "ספיח" מאת חיים נחמן ביאליק בהוצאת מוסד ביאליק. ב-1963-1962 פרש גם מעבודתו באוניברסיטה. במרץ 1964 נפטר ונקבר בהר המנוחות בירושלים. בשנת 1968 ראה אור "מדריך טכני לליטוגרפיה" שכתב בהוצאת אגף הנוער של מוזיאון ישראל.

קישורים חיצוניים
----------------

* א. דולב, אורחי סוף-השבוע ותושבי הקבע, מעריב, 28 ביוני 1963
* רב"ט כהן אלכסנדר-יהודה ז"ל, באתר מוזיאון הפלמ"ח

הערות שוליים
------------

1. ↑  נחמה כהן באתר GRAVEZ
2. ↑  ראו: גדעון עפרת, "100 שנות הדפס אמנותי בישראל: הדפסי "בצלאל החדש", 1955-1935, באתר "המחסן של גדעון עפרת", 13 בדצמבר 2015
3. ↑  משה כהן באתר GRAVEZ

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299688805171
* ISNI: 0000 0000 7088 1350
* VIAF: 97424038
* WorldCat (עם VIAF): 97424038

 |
פירוש נוסף ערך זה עוסק במודל בתחום המדעים. אם התכוונתם למשמעות אחרת, ראו מודל (פירושונים).
מודל מכונית מרוץ הבנוי מלבני לגו.
**מערכת מודל** (או **דֶּגֶם**) היא מערכת פשוטה יחסית המדמה במאפייניה החשובים מערכת מסובכת יותר. במערכות מודלים משתמשים כשקשה או לא-ישים לבחון או לנתח מערכות מסובכות, והמערכת המודלית הפשוטה מאפשרת לברור את המאפיינים הקשורים לניתוח. מודלים יכולים להיות ממשיים או מופשטים, ובאופן מודע מושמטים מהם מאפיינים רבים השייכים למערכת שבמציאות.

מודלים משמשים בתחומים שונים: במדע, בתרבות ובחיי היום-יום. כך לדוגמה מפה מייצגת ניתוח של אזורים גאוגרפיים על פי מאפיינים שונים, לפי תכליתה של המפה; חיילים מתאמנים על לוחמה בשטח בנוי באזור המדמה עיר; בגדים מוצגים על ידי דוגמנים ודוגמניות, המהווים מודל ללבישה של הבגד; לפני הכנסת כלי טיס לשימוש, מתבצעים ניסויים במנהרת רוח, המדמה תעופה אמיתית; חוקרים משתמשים במודלים מתמטיים על מנת לנתח תופעות בכל תחומי המדע - הטבע, החברה ולעיתים אף במדעי הרוח.

מודל מדעי
---------

 ערכים מורחבים – **מודל (מדע)**  

במדע, **מודל** הוא ייצוג תאורטי של מערכת מורכבת, שמטרתו לחקות את המערכת בהיבטים מהותיים. המודל אינו מתאר כל תופעה במערכת, אלא מתייחס להיבטים מוגדרים ומצומצמים שלה. המודל מבוסס על קירוב של המציאות בדרך של הפשטה, איחוד ישויות והתעלמות מגורמים שהשפעתם אינה מהותית. רבים מהמודלים המדעיים הם מודלים מתמטיים - דהיינו, הם מתארים את המערכת בעזרת כלים מתמטיים (ניתן להכליל בזה גם כלים סטטיסטיים או כלים מתורת המשחקים).

בביולוגיה ובפסיכולוגיה נהוג להשתמש באורגניזם מודל. אורגניזם מודל הוא יצור חי אשר נחקר באופן אינטנסיבי ונהוג להסיק מסקנות מהמחקר בו לאורגניזמים אחרים. זאת להבדיל מחקר באורגניזם מודל לבין מחקר על חיות בר או חיות חקלאיות שמנסה להבין את אורחות חייהן של חיות אלה ואינו משתמש בהן כמודל עבור אורגניזמים אחרים. השימוש באורגניזם מודל מתחייב מעצם היותן של מערכות החיים מסובכות ומגוונות. חלק מאורגניזמים אלה הם גזע טהור - זהים גנטית לכל הפרטים בגזע. אורגניזם מודל עשוי לייצג מערכה שלמה ואפילו ממלכה שלמה. כך למשל קיימים זנים של עכברי מעבדה אשר הוכלאו במשך עשרה דורות עם אחיהם, עד אשר הגנום שלהם הפך לאחיד והומוזיגוטי לחלוטין. מערכות מודל נוספות בביולוגיה הן זבובי הדרוזופילה, שמרים וחיידקי E. coli.

ראו גם
------

* דגמי רכבות
* דגם אדריכלי

קישורים חיצוניים
----------------

ויקישיתוף מדיה וקבצים בנושא **מערכת מודל** בוויקישיתוף
**אקיס צוחאדזופולוס** (ביוונית: **Άκης Τσοχατζόπουλος**; ‏31 ביולי 1939 – 27 באוגוסט 2021) היה פוליטיקאי יווני ששימש בין השנים 1981– 2004 כשר במספר משרדי ממשלה מטעם מפלגת התנועה הסוציאליסטית הפאן-הלנית, המוכרת גם בראשי התיבות "פאסוק" (ΠΑΣΟΚ). בין היתר כיהן שלוש פעמים כשר הפנים וכמו כן כשר הביטחון בממשלות אנדראס פפנדראו וקונסטנדינוס סימיטיס. 

הוא נמנה עם מקימי מפלגת פאסוק. נבחר לפרלמנט היווני לראשונה ב-1981, וכיהן בו עד שנת 2007. ב-1 בינואר 2011, בעקבות האשמות במספר שערוריות שחיתות, בהן "פרשת הצוללות היוונית", הצביע הפרלמנט היווני בעד העמדתו לדין. ב-7 באוקטובר 2013 הורשע בהלבנת הון, ולמחרת נגזרו עליו 20 שנות מאסר. באפריל 2018 שוחרר מהכלא בגלל בעיות בריאות.

ביוגרפיה
--------

הוא למד הנדסה אזרחית באוניברסיטה הטכנית במינכן, ובשנת 1967 קיבל תואר שני בהנדסת כלכלה.

ב-27 באוגוסט 2021 נפטר צוחאדזופולוס בבית חולים באתונה מהתקף לב.

פעילות פוליטית
--------------

בשנת 1968 הצטרף לתנועת PAK (התנועה הליברלית הפאן-הלנית). הוא חבר-מייסד של מפלגת פאסוק. מאז שנת 1974 עד 1 בנובמבר 1990 שימש מזכיר הוועד המרכזי של המפלגה. הוא נבחר שוב לתפקיד ב-14 במאי 1994 ושירת בו עד 1995.
ב-1995 נבחר לחבר בקבינט הלאומי ביטחוני היווני. ב-1996 נבחר למזכיר הפוליטי של המפלגה. בין נובמבר 1995 לינואר 1996 החליף את ראש הממשלה אנדראס פאפאנדראו (שנבחר ב-1995). ב-1997 נבחר לסגן יושב ראש סיעת מפלגת הסוציאליסטים האירופאים.

### תפקידים בממשלה

במהלך הקריירה הפוליטית שלו החזיק צוחאדזופולוס במספר תפקידי שרים בממשל היווני :

* שר לעבודות ציבור (21 באוקטובר 1981 - 5 באוקטובר 1984)
* שר העבודה (5 ביוני 1985 - 26 ביולי 1985)
* שר ליד ראש הממשלה (26 ביולי 1985 - 5 בפברואר 1987)
* שר הפנים (23 בספטמבר 1987 - 2 ביוני 1989)
* שר התחבורה והתקשורת (23 בנובמבר 1989 - 13 בפברואר 1990)
* שר הפנים (13 באוקטובר 1993 - 30 באוגוסט 1996)
* שר הביטחון הלאומי (25 בספטמבר 1996 - 24 באוקטובר 2001)
* שר הפיתוח (24 באוקטובר 2001 - 10 במרץ 2004)

סקנדלים, ביקורת ופרשות שחיתות
-----------------------------

בשנת 2004 הופנתה כלפיו ביקורת רבה על ידי התקשורת ובקרב הזירה הפוליטית היוונית בגלל חיי מותרו שניהל. כונה משום כך סוציאליסט "נציג של סוציאליזם השמפניה". הביקורת הגיעה בעקבות חתונת הפאר של אקיס בפריז ושהייתו במלון "ארבע העונות" היוקרתי בבירת צרפת. שם גם נראה נוסע במכונית יגואר כחולה. צוחאדזופולוס נהג לבלות בחופשות פאר, התגורר בבתים יקרים (בין היתר התגורר לתקופה מסוימת בבית צמוד קרקע שניתן היה לתאר כ"אחוזה" בשכונה פסיכיקו היוקרתית של אתונה) ועוד.

קישורים חיצוניים
----------------

ויקישיתוף מדיה וקבצים בנושא **אקיס צוחאדזופולוס** בוויקישיתוף
* אתר האינטרנט הרשמי של אקיס צוחאדזופולוס
* ביוגרפיה של אקיס צוחאדזופולוס, באתר של מפלגת פאסוק
* הצבעה בנוגע להעמדה לדין בפרלמנט, באתר החדשות סקיי
* פסקה 5: הביוגרפיה של אקיס צוחאדזופולוס, באתר HRI (בעברית: רשת מקורות המידע היוונית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 3790 192X
* LCCN: n2002038467
* VIAF: 26422968
* WorldCat: lccn-n2002038467

 |
כלים המיועדים לסימון על מפה ימית או אווירית.
**קורס** של כלי שיט או מטוס הוא כיוון המצפן שבו אמור להיעשות ההיגוי לפי הניווט הנדרש כדי להגיע ליעד.

קורס, נתיב וכיוון תנועה
-----------------------

הנתיב שספינה עוברת מעל פני הקרקע נקרא "מסלול קרקע", או "קורס שנעשה טוב". עבור מטוס זה פשוט ה"קורס" שלו. הנתיב המיועד הוא "קורס". עבור ספינות ומטוסים, הקורסים הם בדרך כלל קטעי מעגל גדול בין נקודות ציון. הנווט קובע את כיוון המצפן מהמיקום הנוכחי של כלי השיט אל נקודת הציון הבאה.

מכיוון שזרמי מים או השפעת הרוח עלולים לגרום לכלי שיט להיסחף ממסלולו, נווט קובע את קורס ההיגוי שמפצה על הסחיפה. הגאי או הטייס מכוונים את כלי השיט על כיוון התואם את קורס ההיגוי. אם הסחף נחזה נכון, אזי הנתיב של כלי השיט יתאים למסלול המתוכנן לנקודת הציון הבאה. כיווני הקורס מצוינים במעלות מצפון אמיתי או מגנטי. בתעופה, צפון מבוטא בדרך כלל כ-360°.

**כיוון החרטום ונתיב האנייה** (A to B)  
1 – צפון אמיתי.  
2 – כיוון החרטום שהוא כיוון התנועה.  
3 – הצפון המגנטי שונה מהצפון האמיתי בווריאציה המגנטית.  
4 – צפון המצפן שונה מהצפון האמיתי בגלל הווריאציה (6) והדויאציה - השפעה המגנטית של האנייה עצמה(5).  
5 – הדויאציה - השפעה המגנטית של גוף האנייה עצמה.  
6 – הווריאציה המגנטית נגרמת משדה המגנטי של כדור הארץ.  
7 – כיוון המצפן ללא תיקונים עקב הווריאציה ודויאציה.  
8 – כיוון מגנטי מתוקן עקב השפעת הדויאציה אך ללא תיקון הווריאציה.  
9, 10 – השפעות זרמי הים ורוחות מהצד הגורמות לנתיב כלי השיט לסטות מכיוון החרטום.
בעבר השתמשו נווטים בכיוונים מילוליים, במקום מעלות מצפן. למשל – "צפון-מזרח" במקום 45° עד אמצע המאה ה-20 כאשר השימוש במעלות הפך נפוץ.

ראו גם
------

* מפה ימית
* גנ"ק

קישורים חיצוניים
----------------

* ספר הנתב
* מילון מונחים

הערות שוליים
------------

1. ↑  Michael Nolan (2010). *Fundamentals of Air Traffic Control*. Cengage Learning. p. 201. ISBN 978-1-4354-8272-2. לדוגמה, לקורס לכיוון צפון יהיה כיוון מגנטי של 360°.
2. ↑  Rousmaniere, John; Smith, Mark (1999). *ספר הימאות של אנאפוליס: מהדורה שלישית: מעודכן לחלוטין, מורחב ומעודכן*. Simon and Schuster. p. 234. ISBN 9780684854205.
**אקים בלומפילד** (באנגלית: **Akeem Bloomfield**; נולד ב-11 באוקטובר 1997) הוא אתלט ג'מייקני, המתחרה בריצת 200 מטר ובריצת 400 מטר.

ביוגרפיה
--------

ב-2015 קבע שיא ג'מייקה לנוער בריצת 400 מטר של 44.93 שניות וזכה במדליית זהב באליפות ג'מייקה לגילאי 16–19. באפריל 2015 זכה במדליית זהב בריצת 400 מטר במשחקי CARIFTA בתוצאה של 45.85 שניות, הוא הגן על תוארו ב-2016 בזמן של 46.01 שניות. באותה שנה זכה במקום השני בריצת 200 מטר באליפות ג'מייקה עד גיל 20 בזמן של 21.06 שניות וזכה שוב באליפות לגילאי 16–19 בריצת 400 מטר.

ב-2017 החל ללמוד ולהתחרות במסגרת אוניברסיטת אובורן באלבמה. במרץ 2018 זכה במדליית כסף באליפות ה-NCAA באולם בריצת 400 מטר כשקבע שיא ג'מייקה של 44.86 שניות, לאחר המנצח מייקל נורמן (44.52 שניות). ביוני 2018 זכה במדליית כסף בריצת 400 מטר באליפות ה-NCAA באצטדיון בשיא אישי של 43.94 שניות, לאחר המנצח מייקל נורמן (43.61 שניות). לאחר שנתיים במכללות חתם על חוזה אימוץ עם חברת פומה והפך למקצוען.

ביולי 2018 ניצח בריצת 200 מטר בתחרות ליגת היהלום בלונדון בשיא אישי של 19.81 שניות. באותו החודש ניצח בריצת 400 מטר בתחרות ברבאט בתוצאה של 44.33 שניות.

באליפות העולם באתלטיקה 2019 סיים שמיני בריצת 400 מטר בתוצאה של 45.36 שניות. עם נבחרת השליחים של ג'מייקה זכה במדליית כסף בריצת 4X400 מטר.

באליפות העולם באתלטיקה 2022 קבע תוצאה של 20.56 שניות במוקדמות ריצת 200 מטר ולא העפיל לחצי הגמר. עם נבחרת השליחים 4X400 מטר זכה פעם שנייה ברציפות במדליית כסף.

קישורים חיצוניים
----------------

ויקישיתוף מדיה וקבצים בנושא **אקים בלומפילד** בוויקישיתוף

* אקים בלומפילד, באתר התאחדות האתלטיקה הבין-לאומית
* אקים בלומפילד באתר אוניברסיטת אובורן

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 289642

 |
סצנה מההפקה משנת 1973, שצולמה על ידי פאולו מונטי (אנ')
**מלאך האש** (ברוסית: **Огненный ангел** — "איגנני אנגל") היא אופרה מאת המלחין הרוסי סרגיי פרוקופייב ללברית שנכתב על ידי פרוקופייב על פי רומן בשם זה מאת ואלרי בריוסוב.

היסטוריה
--------

פרוקופייב קרא לראשונה את הרומן של בריוסוב בעת שהותו בארצות הברית בשנת 1918. זמן קצר לאחר מכן, בשנת 1919 החל לכתוב את האופרה. בשנת 1922 עבר פרוקופייב לבווריה שבגרמניה בה המשיך לעבוד על האופרה, וזו הושלמה באוגוסט 1927.

בשנת 1930, בביקור נוסף בארצות הברית, הציעה המטרופוליטן אופרה של ניו יורק להעלות את האופרה, אולם התוכנית לא יצאה אל הפועל.

ניסיונות נוספים של פרוקופייב להעלות את האופרה לא צלחו, והאופרה לא הוצגה בימי חייו של פרוקופייב.

האופרה הוצגה לראשונה כמוזיקה תזמורתית ב-25 בנובמבר 1954 (היינו, בלא תפאורות ותלבושות) בתיאטרון שאנז אליזה בפריז. ההפקה הבימתית המלאה הראשונה נערכה ב-14 בספטמבר 1955 בתיאטרון לה פניצ'ה שבוונציה.

עלילה
-----

האופרה מתרחשת בגרמניה של המאה ה-16. גיבורת האופרה, אישה צעירה בשם רנאטה, מתאהבת ב"מלאך האש" אשר הופיע בפניה בילדותה. לימים רנאטה סבורה כי המלאך הוא הרוזן היינריך, אשר מנצל אותה מינית ונוטש אותה. רנאטה שוכרת את שירותי האביר רופרכט על מנת שימצא את המלאך. רופרכט המאוהב ברנאטה, עוסק במאגיה שחורה על מנת למצוא את המלאך. לבסוף רנאטה נדונה על ידי האינקוויזיציה להוצאה להורג בשריפה.

קישורים חיצוניים
----------------

ויקישיתוף מדיה וקבצים בנושא **מלאך האש** בוויקישיתוף
* היצירה באתר Prokofiev.org

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007410778005171
* BNE: XX2140020
* BnF: cb13926120w (data)
* GND: 30026657X
* LCCN: n89661156
* MusicBrainz work: 0f8e4907-472f-4e84-bcd0-4d9476a16b07
* NLA: 35310899
* SELIBR: 216596
* VIAF: 185783974
* WorldCat (עם VIAF): 185783974

 |
**מלאך שחור** (באנגלית: **Dark Angel**; בתרגום חופשי: מלאך אפל) היא סדרת טלוויזיה מדע בדיונית אמריקנית-קנדית מזרם הסייברפאנק שנוצרה על ידי ג'יימס קמרון וצ'ארלס אגלי. הסדרה עוקבת אחר קורותיה של מקס גווברה (X5-452), חיילת על משופרת גנטית, אותה גילמו ג'סיקה אלבה כמבוגרת וז'נבה לוקה כילדה.

לאחר שתי עונות בוטלה הסדרה בפתאומיות עקב בעיות תקציב ורייטינג, ועקב כך העלילה נקטעה בשיאה. טרילוגיית ספרים שנכתבה על ידי מקס אלן קולינס השלימה את הסדרה והרחיבה אותה. הסדרה שודרה ברשת FOX. למרות ביטולה הפתאומי של הסדרה, היא זכתה עדיין לאהדה רבה בקרב מעריצים, מה שהוביל לשידורה בשידורים חוזרים ברחבי העולם. בישראל הסדרה שודרה בסטאר וורלד ואחר כך בערוץ AXN.

שחקנים
------

* ג'סיקה אלבה - מקס גווברה (X5-452)
* מייקל וות'רלי - לוגן קייל
* ג'ון סאבאג' - ליידקר
* ג'ניפר בלנק - קנדרה
* ולרי ריי מילר - סינדי המקורית
* ריצ'רד גאן - סקצ'י
* אלימי בלארד - הרבל
* ג'יי סי מקנזי - נורמל
* ויליאם גרגורי לי - זק (X5-599)
* ג'נסן אקלס - אלק (X5-494)
* קווין דורנד - ג'ושוע

תקציר עלילה
-----------

חבורת ילדים נמלטת מפרויקט הנדסה גנטית של הצבא, שהיה אמור להפוך אותם לחיילי-על. עשר שנים אחר כך, אחת הניצולים מאותה חבורה - מקס (ג'סיקה אלבה) - עובדת בשירות שליחויות בסיאטל העתידנית - עיר המנסה להשתקם מנזק של פעימה אלקטרומגנטית ששיתקה אותה והפכה אותה לעיר העולם השלישי. מקס מסתובבת ברחובות הזועמים על אופנוע ומנסה לאתר את יתר הניצולים מהפרויקט, בעוד ראש הפרויקט ליידקר (ג'ון סאבאג') מנסה לצוד אותה. בסוף העונה מקס משמידה את חדר המדע והניסוים של מנטיקור אך נפצעת ונתפסת על ידי מנטיקור.

בתחילת העונה השנייה מקס מצליחה לברוח בעזרת ג׳ושוע ומשחררת את כל החיילים מנטיקור, ביניהם הרבה בעלי לקויות ומראה מכוער ומפחיד הנקראים מוטציות, הממשלה ממנה סוכן מיוחד בשם וויט שיתפוס ויהרוג את כולם כדי שלא יתגלה לעולם על מטיקור, במהלך העונה מקס מצילה מוטציות שוויט מנסה לצוד מקס נעזרת בלוגן בסינדי בג׳ושוע ובאלק שותפה לחדר במנטיקור.

פרסים
-----

השחקנית ג'סיקה אלבה זכתה על תפקידה בסדרה בפרס סאטורן לשנת 2000 בקטגוריית השחקנית בסדרת טלוויזיה הטובה ביותר. כמו כן, היא זכתה בחמישה פרסים בשנת 2001: פרס בחירת הקהל לתפקיד בסדרה דרמטית, פרס מגזין TV Guide עבור פריצת הדרך הטובה ביותר לשחקנית בסדרת טלוויזיה, פרס בחירת הנוער לשחקנית ראשית, פרס ליאו בקטגוריות הצילום האומנותי ואפקטים מיוחדים הטובים ביותר לסדרת טלוויזיה.

קישורים חיצוניים
----------------

ויקישיתוף מדיה וקבצים בנושא **מלאך שחור** בוויקישיתוף
* 

* אתר האינטרנט הרשמי של מלאך שחור

* "מלאך שחור", במסד הנתונים הקולנועיים IMDb (באנגלית)

* "מלאך שחור", באתר Metacritic (באנגלית)

* "מלאך שחור", במסד הנתונים הקולנועיים KinoPoisk (ברוסית)
* אתר רשמי למשחק המחשב על הסדרה

| ג'יימס קמרון |
| --- |
| סרטים שביים | שליחות קטלנית (1984) • שובו של הנוסע השמיני (1986) • המצולות (1989) • שליחות קטלנית 2: יום הדין (1991) • שקרים אמיתיים (1994) • טיטניק (1997) • אווטאר (2009) • אווטאר: דרכם של המים (2022) • אווטאר 3 (2024) |
| סרטים שהפיק | רמבו: משחק הדמים 2 (1985) • נקודת פריצה (1991) • ימים משונים (1995) • מלאך שחור (2000-2002) • סולאריס (2002) • פענוח יציאת מצרים (2006) • מערת הקבורה של ישו (2007) • סאנקטום (2011) • אליטה: מלאך קרב (2019) |
**אקילה פולונארה** (באיטלקית: Achille Polonara) הוא כדורסלן איטלקי, המשחק בעמדות הסנטר והפאוור פורוורד בפנרבחצ'ה מליגת העל הטורקית ומהיורוליג.

קריירה
------

### טראמו באסקט

לאחר שסיים את מחלקות הנעור של טראמו באסקט פולונארה הועבר לקבוצת הבוגרים. בעונתו הראשונה בגלל גילו הצעיר לא שותף בהרבה מהמשחקים של קבוצתו. בהמשך התקופה בטרמו באסקט שותף הרבה יותר ואפילו נבחר למשחק האולסטאר של ליגת העל האיטלקית.

### פלקנסטרו וארזה

בעבות משבר כלכלי נאלצה טארמו באסקט לשחרר את פולונארה, שנאלץ לחפש קבוצה חדשה ובחודש יולי חתם בפלקנסטרו וארזה. בעונה הסדירה של ליגת העל האיטלקית הקבוצה סיימה במקום הראשון לפני דינמו סאסארי שסיימה במקום השני. באותה עונה פולונארה העמיד ממוצעים של: 9.5 נקודות, 5.4 ריבאונדים ו-1.6 חטיפות. בעונתו השנייה בקבוצה הקבוצה הגיעה למוקדמות היורוליג אך הפסידו 74–79 לאולדנבורג הגרמנית כשפולונארה קלע 18 נקודות, בגלל משחק זה הקבוצה ירדה ליורוקאפ שם סיימה במקום השלישי בבית 3. ביורוקאפ פולונארה העמיד ממוצעים של: 7.2 נקודות ו-3.6 ריבאונדים. פולונארה נבחר שוב פעם לאוסטאר של ליגת העל האיטלקית שם זכה בתחרות ההטבעות ביום הולדתו. בסוף העונה וארזה סיימה את החוזה עם נותן החסות שלה ונאלצה לוותר על פולונארה לעונה הבאה.

### פלקנסטרו רג'אנה

ביולי 2014 חתם פולונארה בפלקנסטרו רג'אנה האיטלקית. פלקנסטרו רג'אנה סיימה במקום השלישי מתוך שלוש בשלב הבתים הראשון ביורוקאפ שם פולונארה העמיד ממוצעים של: 11.0 נקודות, 6.4 ריבאונדים, 1.3 אסיסטים ו-1.1 חטיפות בעשרה משחקים שבכולם פתח בחמישייה. במחזור השביעי פולונארה זכה בפרס ה-MVP של המחזור עם 24 נקודות. באותה עונה דורג פולונארה במקום החמישי בליגה האיטלקית בנקודות עם 18.1 נקודות בממוצע למשחק. בליגה האיטלקית הקבוצה סיימה במקום השני עם הפסד 3–4 לדינמו סאסארי בסדרת הגמר. בעונתו השנייה העמיד ממוצעים של: 11.1 נקודות, 6.9 ריבאונדים ו-1.4 אסיסטים (ביורוקאפ). בעונתו השלישית הקבוצה סיימה במקום ה-שישי בליגת העל האיטלקית.

### דינמו סאסארי

לפני עונת 2017\2018 חתם פולונארה בדינמו סאסארי האיטלקית. בעונתו הראשונה בקבוצה היא הודחה מליגת האלופות בכדורסל ונשרה ליורופקאפ שם הגיע לשמינית הגמר והפסידה 153–155 (בסיכום שני המשחקים) לא.ס.ס.מ לה פורטל הצרפתית. בעונתו השנייה הייתה זאת אחת העונוצ הטובות של הקבוצה. בעונתו השנייה בקבוצה היא זכתה ביורופקאפ עם ניצחון 0–2 בסדרת הגמר את ס. אוליבר וירצבורג.

### באסקוניה ויטוריה

בעונה הראשונה שלו הקבוצה שיחקה ביורוליג ובליגת העל הספרדית. ביורוליג פולונארה העמיד ממוצעים של: 3.1 נקודות ו-2.6 ריבאונדים. באותה עונה הקבוצה זכתה בליגת העל הספרדית לאחר ניצחון 67–69 על ריאל מדריד. בעונתו השנייה העמיד פולונארה ממוצעים של: 12.2 נקודות, 6.6 ריבאונדים, 1.9 אסיסטים ו-1.2 חטיפות (ביורוליג) באותה עונה סיימה הקבוצה במקום ה-10 ביורוליג.

קישורים חיצוניים
----------------

ויקישיתוף מדיה וקבצים בנושא **אקילה פולונארה** בוויקישיתוף

* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
חרוט מעגלי. הקו המסומן באדום מציין את המכוון של החרוט, הקו הכחול מציין את אחד מהקווים היוצרים שלו, והנקודה הכתומה היא הקדקוד.
**מכוון** הוא עקומה מישורית סגורה התוחמת את בסיס החרוט. צורת המכוון ומיקום קדקוד החרוט במרחב ביחס אליו, הם שקובעים את צורת החרוט. מעטפת החרוט היא תולדה של חיבור כל נקודות המכוון לקדקוד בקווים ישרים. המכוון הוא למעשה הקו המפריד בין בסיס החרוט למעטפת שלו. קיימים גופים גאומטריים, כמו החרוט הדו-צדדי אשר להם יותר ממכוון אחד. קיימים גם גופים כמו הספריקון (Sphericon) אשר המכוונים שלהם אינם עקומות סגורות.

סוגי מכוונים
------------

**מכוון מעגלי** - לרוב החרוטים המוכרים יש מכוון שצורתו מעגל. במקרה זה אורך המכוון שווה להיקף מעגל הבסיס השווה ל- \ 2\pi R, כש-R הוא רדיוס המעגל. פריסה של מעטפת חרוט בעל מכוון מעגלי יוצרת גזרה שרדיוסה שווה לאורך הקו היוצר של החרוט, ואורך הקשת שלה שווה לאורך המכוון.

**מכוון מצולע** - מכוון שצורתו מצולע יוצר חרוט שצורתו היא, למעשה, צורת פירמידה. כך, מכוון שצורתו ריבוע יוצר פירמידה ריבועית, וכן הלאה. פריסה של חרוט מצולע יוצרת מצולע קעור שמספר צלעותיו גדול בשתיים ממספר צלעות המכוון. 

פירמידה ריבועית היא חרוט בעל מכוון ריבועי. הקו המסומן באדום מציין את המכוון. פירמידה מחומשת היא חרוט בעל מכוון מחומש. הקו המסומן באדום מציין את המכוון. **מכוון כלשהו** - צורת המכוון בחרוט יכולה גם להיות צורה אקראית. במקרה כזה גם החרוט שיתקבל הוא חרוט אקראי. 

 חרוט אקראי הוא חרוט שצורת המכוון שלו אקראית. הקו המסומן באדום מציין את המכוון.
**הכתרת הבתולה** (בספרדית: **Coronación de la Virgen**) הוא ציור שמן של הצייר דייגו ולאסקס, שצויר בין השנים 1635–1644. היצירה מוצגת במוזיאון הפראדו במדריד.

רקע והיסטוריה
-------------

הכתרת הבתולה הוא נושא באמנות הנוצרית שהפך פופולרי במיוחד באיטליה במאות ה-13 עד ה-15, אך המשיך בפופולריות רבה עד המאה ה-18. הוא מתאר את ישו בגן העדן, לעיתים בליווי האל האב ורוח הקודש בצורת יונה, מניח כתר על ראשה של אמו מרים הבתולה כ"מלכת השמים" (אנ'). בגרסאות מוקדמות גן העדן נראה כחצר ארצית המאוישת על ידי קדושים ומלאכים. בגרסאות מאוחרות רואים את גן העדן בשמיים, כאשר הדמויות יושבות על עננים.

ולאסקס צייר את "הכתרת הבתולה" עבור קפלת התפילה החדשה של המלכה אליזבת מצרפת במצודה בה שוכן הארמון המלכותי של מדריד, שם נועד להשלים סדרה בת תשעה ציורים דתיים שהקרדינל גספר דה בורחה שלח למדריד מרומא בשנת 1635. זה היה הציור הדתי האחרון של ולאסקס. האיקונוגרפיה של הציור היא מסורתית ודומה לעלייתה של הבתולה השמיימה של טיציאן ולציור "עליית הבתולה "(אנ') של רובנס. מידות הבד והדמויות הקטנות מהחיים הן לא שגרתיות עבור ולאסקס ועשויות לשקף את הצורך שלו להסתגל לסדרת הציורים הקיימת.

היצירה מתוארכת לעיתים קרובות לתחילת שנות הארבעים של המאה ה-17, אך ישנן אינדיקציות לכך שהיא צוירה בשנת 1636. חוקר האמנות אנטוניו פלומינו (אנ'), שהכרונולוגיה שלו בדרך כלל מדויקת, העריך שנוצרה בו זמנית עם כניעת ברדה אשר הושלמה באפריל 1635. מותה של המלכה בשנת 1644 תוחם לשנה זו את טווח התאריכים. בשנת 1819 היצירה הועברה למוזיאון הפראדו.

לדעתו של חוקר תולדות האמנות הספרדי חוסה לופס-ריי, הדוגמנית בציור זה שימשה גם עבור ונוס מול המראה ומשל ארכנה של ולאסקס.

תיאור היצירה
------------

הקומפוזיציה היא של משולש הפוך ומעניקה תחושה של איזון רב והרמוניה. המוקד הוא דמותה של מרים המביטה מטה כאשר פניה מביעות צניעות, יראת כבוד ורגש. הרכב הציור בכללותו, הן בצורתו והן בצבעו, מזכיר לב. הבתולה, המצביעה עם ידה הימנית על לבה, מחזקת את הרעיון הזה. צורת לב זו, שהיא הדבר המקורי ביותר בציור יחד עם הטבעיות של הדמויות, יכולה לדעתו של היסטוריון האמנות חוליאן גייגו, להיות קשורה לתמת "הלב הקדוש של מריה" (אנ') בכנסייה הקתולית.

מימין צופה האל האב, המיוצג בכבוד רב כאדם זקן ואדיב. משמאל ישו עם שיער ארוך, שניהם מכתירים את הבתולה עם זר פרחים. במרכז רוח הקודש בדמות יונה לבנה. שלוש הישויות הללו מסודרות באותו הגובה, לאורך קו היפותטי המגדיר את בסיס המשולש, ובכך מייצגות את אותה דרגת אלוהות של מרכיבי השילוש הקדוש.

הצבעים המשמשים הם כחול, בעיקר לפיס לזולי בגוונים עזים של מעיל הבתולה, אדום, סגול ולבן. לצורך הצבע האדום הועדף פיגמנט כרמין מיובא מדרום אמריקה על פני הפיגמנטים האיטלקיים המסורתיים.

ששת הדמויות המלאכיות בתחתית הציור הן כרובים, או פוטי (המסמלים אהבה).

קישורים חיצוניים
----------------

ויקישיתוף מדיה וקבצים בנושא **הכתרת הבתולה** בוויקישיתוף

הערות שוליים
------------

1. 1 2 3  
"Coronación de la Virgen". מוזיאון הפראדו. (באנגלית)
2. ↑  
Steven N. Orso. "ON THE ORIGIN OF VELÁZQUEZ'S "CORONATION OF THE VIRGIN". אוניברסיטת שיקגו. (באנגלית)
3. ↑  
 Commented works: The Coronation of the Virgin, סרטון בערוץ "מוזיאון הפראדו (הרצאה של Lola Gayo ,חוקרת במוזיאון)", באתר יוטיוב (אורך: 6:01) (בספרדית)
פירוש נוסף ערך זה עוסק בהתקן המשמש במכשירי קשר, רדיו וטלוויזיה ותפקידו העיקרי הוא קליטת גלים אלקטרומגנטיים (בפרט גלי רדיו) לברור את הגל הדרוש, לעבדו ולבסוף להציגו במוצאו בתצורה המתאימה. אם התכוונתם למשמעות אחרת, ראו מכוון (פירושונים).
סקאלה של רדיו ישן המכוון לרדיו רמאללה
**מַכְוֵון** (בלועזית: **טיוּנֶר**) הוא התקן המשמש במכשירי קשר, רדיו וטלוויזיה ותפקידו העיקרי הוא קליטת גלים אלקטרומגנטיים (בפרט גלי רדיו) לברור את הגל הדרוש, לעבדו ולבסוף להציגו במוצאו בתצורה המתאימה. שמו ניתן לו כי הוא מאפשר לברור ולכוון במדויק אל התדר הרצוי. ישנם טיונרים המאפשרים כוונון על ידי כפתור ידני וישנם טיונרים דיגיטליים הנשלטים על ידי שבב ממוחשב. במקלטי רדיו יש בדרך כלל שני חלקים עיקריים:

1. טיונר הבורר ומתכוונן לתחנת הרדיו
2. מגבר שמע הכולל רמקול המשמיע את הצלילים הנקלטים

במוזיקה
-------

טיונרים משמשים גם בעיקר לכיוונם של כלי נגינה כמו פסנתרים או גיטרות למיניהן. לדוגמה, הכיוון הסטנדרטי של גיטרה הוא (מהמיתר התחתון למיתר העליון) מי, סי, סול, רה, לה, מי. הטיונר עוזר לכוון את הגיטרה כך שכל מיתר יפיק את הצליל המדויק שהוא אמור להפיק.

את הטיונר מניחים ליד או מחברים לכלי נגינה וכאשר הטיונר מקבל צליל מסוים הוא מציג כמה הצליל קרוב או רחוק לצליל מדויק כלשהו (דו, רה, מי וכך הלאה). כך ניתן, למשל בגיטרה, למתוח או לשחרר את המיתר עד שמגיעים לצליל הרצוי.

ישנם טיונרים אנלוגיים, שמקבלים את הצליל ומציגים אותו על ידי חוגה וישנם טיונרים דיגיטליים שעושים זאת על ידי סקאלה של נורות.

כיום קיימות אפליקציות המבצעות את תפקיד הטיונר.

ראו גם
------

* מקלט רדיו

קישורים חיצוניים
----------------

ויקישיתוף מדיה וקבצים בנושא **מכוון** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4195851-2

 |
**הכתר הממלכתי של ג'ורג' הראשון** (באנגלית: **State Crown of George I**) היה כתר ממלכתי שיוצר עבור ג'ורג' הראשון, מלך בריטניה.

היסטוריה ותיאור הכתר
--------------------

לאחר הכתרתו של ג'ורג' הראשון כמלך בריטניה הגדולה ואירלנד בשנת 1714 הוחלט להחליף את הכתר הממלכתי (הכתר שנוצר עבור המלך צ'ארלס השני ושימש ככתר ממלכתי רשמי בו נעשה שימוש בעת טקסי פתיחת הפרלמנט). ההחלטה נבעה ממצבו הירוד של הכתר. בדומה לכתר הממלכתי הקודם, גם הכתר החדש עוטר באבנים וזכוכית ולא ביהלומים.

הכתר כלל בסיס שממנו עלו ארבעה חצאי קשתות המתחברות במרכז הכתר מתחת למונד עשוי אקוומרין שמעליו צלב. 

בשנת 1727 הוצאו חלקי הזכויות והאבנים והוחלפו ביהלומים שכורים בשווי של 109,200 ליש"ט. בכתר נעשה שימוש להכתרתו של המלך ג'ורג' השני - אולם לרגל ההכתרה חצאי הקשתות שנטו מטה במרכז הכתר נמשכו כלפי מעלה.

בכתר נעשה שימוש גם בהכתרת המלכים: ג'ורג' השלישי, ג'ורג' הרביעי וויליאם הרביעי.

הכתר שופץ בשנת 1820 בשל מצבו הקשה והתברר שהאבן שבראש הכתר הייתה למעשה זכוכית כחולה ירוקה - וזו הוחלפה באבן יקרה. בכתר המשופץ נעשה שימוש בהכתרתו של ויליאם הרביעי בשנת 1831, והיה זה השימוש האחרון שנעשה בכתר.

בשנת 1838 המלכה ויקטוריה החליפה את הכתר בכתר האימפריה הממלכתי תוך שימוש באבנים היקרות והיהלומים של הכתר הממלכתי של ג'ורג' הראשון.

מסגרת הכתר הריקה, יחד עם מסגרת כתר ההכתרה של ג'ורג' הרביעי ועם כתר ההכתרה של אדליידה, נסיכת סקסוניה-מיינינגן, רעייתו של ויליאם הרביעי) נמכרו לצורפים המלכותיים.

מסגרות הכתרים הריקות הוענקו במתנה למלכה אליזבת השנייה בשנת 1995 והם מוצגים בבית התכשיטים שבמצודת לונדון.

קישורים חיצוניים
----------------

* תצלומי הכתר


| תכשיטי הכתר של הממלכה המאוחדת |
| --- |
| כתרים | כתר אדוארד הקדוש • כתר האימפריה הממלכתי • הכתר האימפריאלי של הודו • הכתר הממלכתי של ג'ורג' הרביעי • כתר סקוטלנד • כתר מרי ממודנה • הכתר הממלכתי של ג'ורג' הראשון • כתר פרידריק, נסיך ויילס • כתר ההכתרה של ג'ורג' הרביעי • כתר המלכה אדלייד • כתר היהלומים הקטן של המלכה ויקטוריה • כתר המלכה אלכסנדרה • כתר ג'ורג', נסיך ויילס • כתר המלכה מרי • כתר המלכה אליזבת • כתר צ'ארלס, נסיך ויילס |  |
| שרביטים | שרביט אדוארד הקדוש • שרביט היושר והרחמים • שרביט סקוטלנד |
| חרבות | חרב המתת • חרב הרחמים • חרב סקוטלנד |
| אחרים | אבן הגורל • סמל מסדר פטריק הקדוש • אודם הנסיך השחור • גלובוס הריבון |
**היידי לין פליס** (באנגלית: **Heidi Lynne Fleiss**; נולדה ב-30 בדצמבר 1965), הידועה בארצה בכינוי "Hollywood Madam", היא מנהלת בית בושת אמריקאית.

לקוחותיה היו בעיקר אישים מפורסמים ואמידים. בשנת 1997 הועמדה לדין בגין סרסרות והשתמטות ממס, ונידונה ל-37 חודשי מאסר בגין השתמטות ממס (אישומי הסרסרות בוטלו), אך ריצתה בפועל 21 חודשים בלבד.

אביה, ד"ר פאול פליס, הוא רופא ילדים מפורסם. הוא הורשע בהלבנת כספים בהקשר למעשיה של בתו ונידון ליום אחד בכלא, לשלוש שנים מאסר על תנאי ול-625 שעות של עבודות שירות.

ניק ברומפילד הפיק ב-1995 סרט תיעודי אודותיה בשם "היידי פליס: הוליווד מאדאם". ב-2004 הופק סרט טלוויזיה ברשת USA Network בשם "עלייתה ונפילתה של היידי פליס", כאשר את דמותה גילמה השחקנית ג'יימי-לין סיגלר.

בשנת 2004 מכרה פליס את זכויותיה לסיפורה לחברת ההפקה האמריקאית סרטי פרמאונט תמורת 5 מיליון דולר. היא בעליו של הבוטיק "הוליווד מאדאם" השוכן בהוליווד.

קישורים חיצוניים
----------------

ויקישיתוף מדיה וקבצים בנושא **היידי פליס** בוויקישיתוף
* אתר האינטרנט הרשמי של היידי פליס
* היידי פליס, במסד הנתונים הקולנועיים IMDb (באנגלית)

הערות שוליים
------------

1. ↑
2. ↑   "Heidi Fleiss: Hollywood Madam", במסד הנתונים הקולנועיים IMDb (באנגלית)
3. ↑   "Call Me: The Rise and Fall of Heidi Fleiss", במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no00022459
* VIAF: 2008054
* WorldCat (עם VIAF): 2008054

 |
איור בספר שירה גרמנית משנת 1660
**ישנו קוצר ומוות שמו** (בגרמנית: **Es ist ein Schnitter, heißt der Tod**) הוא מזמור גרמני עממי מן המאה ה-17.
המזמור מתאר את עוצמתו המיידית של המוות (המואנש בדמותו של קוֹצֵר) אל מול אפסותם והבלותם הארעית של בני האנוש.

> 
> ישנו קוצר ומוות שמו   
> 
> מאל עליון רוחו   
> 
> גזירת המאכלת טורפת אוכלת   
> 
> תחתוך מהרה   
> 
> ואנו נשעה   
> 
> הוי היזהרה נא   
> 
> 
> 
> 
> — תרגום: יוסף אחאי
>

רקע היסטורי
-----------

על פי זיגפריד בֶּקֶר מהפקולטה למדעי החברה והפילוסופיה באוניברסיטת מרבורג, המזמור נכתב על רקע זוועות מלחמת שלושים השנים והמגפות שהתפשטו ברחבי אירופה ההרוסה בשנים שבמהלכה ולאחריה, כתוצאה מתנועות מאסיביות של אוכלוסייה מוכת רעב ומחלות מידבקות מאזורים שנכבשו לאזורים אחרים. תנועות אוכלוסייה מאסיביות אלה גרמו להמשך הפצה של המגפות בערים הצפופות, חסרות אמצעי היגיינה, וקיבועו בתודעה של המוות כנמצא בכל מקום ובכל זמן. תיאורים של מלאך המוות כאוחז בחרמש וקוצר פרחים כאלגוריה לבני האדם משלבת תיאורי כתבים מן המאה ה-14 עם תיאורים מן המקרא והברית החדשה.

תיאורים תקופתיים של גופות מרוטשות אכולות רימה וחולדות שימשו בסיס לטקסט המפורש והקשה המופיע במזמור. עם זאת, בסופו של המזמור מובעת התקווה לעתיד של ניצחון החיים על המוות במהלך הדורות הבאים.

גרסאות
------

הגרסה המוקדמת ביותר של המזמור הוא עלון כנסייתי מודפס משנת 1638 שנכתב לכבוד מותו של אציל צעיר מרגנסבורג בשנת 1637, אשר הכיל 16 בתים. כבכל הפואמות העממיות, אורך הטקסט משתנה, וכך גם מספר הבתים במזמור בהתאם לגרסאות שונות של המשכתבים. כך למשל הגרסה משנת 1640 מחזיקה שמונים בתים.
הטקסט מופיע גם בספרי מזמורים קתוליים מן המאה ה-17 וה-18 בעיקר בספרי המזמורים של הכומר מרטין מקוכם (Martin von Cochem) אך גם של אחרים ובשמות שונים ("המוות של הקוצר", "שיר הקוצר" – "Schnitterlied").

פרסום המזמור בשנת 1806 באסופה הספרותית של שירה גרמנית עממית, קרן הפלא של הנער החזירה אותו לתודעה הציבורית במהלך המאה ה-19, ובמהלכה פרסמו מתרגמים נוספים גרסאות ועיבודים נוספים של הטקסט המקורי. מוזיקאים רבים ובהם מנדלסון, שומאן בראהמס ואחרים, חיברו לחנים למילות המזמור.

בסקירתו אודות קרן הפלא של הנער מתאר גתה את המזמור כ"שירת מוות של הכנסייה הקתולית שראויה להיות פרוטסטנטית".
המשורר והסופר הגרמני בן התקופה הרומנטית קלמנס ברנטנו הרבה לצטט את המזמור בעבודותיו כבר בתחילת המאה ה-19, תוך ביצוע עריכה ושיכתוב משמעותיים של הטקסט אך בשנים שלאחר מכן חזר להשתמש בגרסאות מדויקות יותר של המקור.

קטעים מן המזמור ממשיכים להיות מצוטטים גם ביצירות מודרניות מו למשל ב"ברלין אלכסנדרפלאץ" של ריינר ורנר פאסבינדר משנת 1980 או בסדרת ספרי הפשע הגרמנית "המפקח קלופטינגר" משנות האלפיים.

המזמור תורגם לעברית על ידי יוסף אחאי וגרסה שלו על פי לחן של יוהנס בראהמס בוצעה בשנת 1954 על ידי מקהלת קיבוץ בארי.

קישורים חיצוניים
----------------

ויקישיתוף מדיה וקבצים בנושא **ישנו קוצר ומוות שמו** בוויקישיתוף
* מידע על היצירה "ישנו קוצר ומוות שמו" באתר מיוזיק בריינז
* "ישנו קוצר ומוות שמו" באתר בית לזמר העברי
* אודות השיר (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 7666003-5
* LCCN: n85014418
* MusicBrainz work: ce0a5558-8fc0-4073-96d9-8e9b4c13330d
* VIAF: 186329564
* WorldCat (עם VIAF): 186329564

 |